
Fotopletizmográfia és egyensúlyállapot mérés alkalmazása sportolói állapotfelmérésre

Bevezetés
A sportolók egészségének megvédése a terhelhetőségük határainak pontos ismerete nélkül nem lehetséges. A fotopletizmográfia és a stabilometria a klinikumban validált diagnosztikus módszerek, melyek a szív és érrendszeri paraméterek, idegrendszeri egyensúly, stressz hatás, a túlterhelés korai felismerhetősége és a test autonóm működésére vonatkozó adatokat nyújtanak. Kutatásunk során azt vizsgáltuk, hogy ezek az eltérő élettani funkciót monitorozó rendszerek mutatnak-e korrelációt és melyek azok a paraméterek, amelyek releváns adatokkal szolgálnak a sportoló állapotának felmérésére.
Módszer
A vizsgálat célcsoportja 6 fős, 12-17 éves kor között lévő, igazolt versenyzőkből álló lány lovastorna csapat. A mérések 5 héten keresztül heti 3 lovas edzés alkalmával az edzést megelőző és az edzés utáni 5 percen belül, elkülönített, nyugodt környezetben történtek. A mérésekhez hazai fejlesztésű fotopleizmográfiás rendszert (Heartreader:https://readingtheheart.com/hu/) és stabilométert (Balancescale: https://www.bayzoltan.hu ) használtunk. Az adatfeldolgozás SPSS statisztikai programmal kétmintás t-próba elemzéssel és Pearson féle kétváltozós korreláció analízissel történt. A kutatásban a versenyzőknél bekövetkező edzettségi szint változását és a két diagnosztikus rendszer eredményeinek összefüggéseit vizsgáltuk.
Eredmények
A Balancescale „Stability of balance” modul eredménye a „Heart fitness score” modullal (0.356) korrelál, míg az „Owerall stability index” a HeartReader „Metabolic fitness score” anyagcsere folyamatokat jellemző modul értékeivel (0.431) szignifikáns korrelációt mutat. Az edzés után mért adatoknál megfigyelhető, hogy a korreláció mértéke magasabb, mint az edzés előtt mért adatoknál.
Következtetések
A fotopletizmográfia és stabilometria a sportolói élettani paraméterek megismerésére gyors és eredményes vizsgálati módszerek. A két eltérő vizsgálati módszer korreláló eredményei tudományosan alátámasztott segítséget nyújtanak a sportolók állapotának megismeréséhez, valamint a terhelés optimalizálásához.



